પંકજભાઈનાં પત્ની ડૉ. છાયા પણ અનેક ગરીબ દરદીઓની આંખની સારવાર અને સર્જરી એક પૈસો લીધા વિના કરતાં. આ ડૉક્ટરદંપતીના બે પુત્રોમાંનો મોટો પુત્ર કેયૂર નેપાલના વિરાટનગરમાં એમ.ડી.નો અભ્યાસ કરી રહ્યો છે. તેમનો નાનો પુત્ર ધવલ અમેરિકાની કૉર્નેલ યુનિવર્સિટીમાં એન્વાયર્નમેન્ટ એન્જિનિયરિંગનો અભ્યાસ કરે છે અને ગોલ્ડ-મેડલિસ્ટ છે. નવેમ્બરની ૨૭ તારીખે કેયૂરનાં બૅન્ગલોરમાં લગ્ન નક્કી થયાં છે. એ માટે જુલાઈમાં જ પતિ-પત્નીએ કલકત્તા જઈને પરિવારજનો સાથે બધી તૈયારી કરી લીધી હતી. ડૉ. છાયાએ નવી વહુ માટે ઘરચોળું પસંદ કર્યું ત્યારે પોતાના માટે પણ ઘરચોળું લીધું હતું અને ત્રણે જેઠાણીઓને પણ ઉત્સાહથી કહેલું, ‘ભાભી, આપણે બધાં પણ ઘરચોળાં પહેરીશું.’